ΓΡΑΠΤΗ ΕΡΩΤΗΣΗ E-1309/98

υποβολή: Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(29 Απριλίου 1998)

Θέμα: Συμμετοχή των ισπανών τεχνολόγων μηχανικών στους κοινοτικούς διαγωνισμούς

Σε σχέση με την υποβολή υποψηφιοτήτων συμμετοχής στους γενικούς κοινοτικούς διαγωνισμούς για την κατηγορία Α/LA,

1. Για ποιο λόγο η Επιτροπή πρόσθεσε στην ισπανική έκδοση της προκήρυξης του γενικού διαγωνισμού COM/A/1047 (ΕΕ C 145, 13.5.1997.) την απαίτηση για κατοχή "πανεπιστημιακού" τίτλου σπουδών και δεν έπραξε το ίδιο και στη γερμανική έκδοση της ίδιας προκήρυξης;

2. Επίσης, για ποιο λόγο πρόσθεσε η Επιτροπή στην ισπανική έκδοση της προκήρυξης των γενικών διαγωνισμών COM/A/720 και COM/Α/721 (ΕΕ C 52, 28.2.1991.) την απαίτηση να κατέχουν οι υποψήφιοι έναν "ανώτερο" τίτλο σπουδών, ενώ δεν πρόβαλε την ίδια απαίτηση στις υπόλοιπες γλωσσικές εκδόσεις της προαναφερθείσας προκήρυξης;

3. Δεδομένου ότι με τον τίτλο σπουδών του τεχνολόγου μηχανικού είναι δυνατόν να πραγματοποιήσει κανείς διδακτορικές σπουδές σε ορισμένα κράτη μέλη, για ποιο λόγο η Επιτροπή υποστηρίζει ότι οι τεχνολόγοι μηχανικοί δεν μπορούν να έχουν πρόσβαση σε διδακτορικές σπουδές;

4. Αληθεύει ότι η Επιτροπή εξέφρασε στις ισπανικές αρχές το φόβο της μήπως η δυνατότητα πρόσβασης των ισπανών τεχνολόγων μηχανικών στην κατηγορία Α/LA δημιουργήσει την ίδια δυνατότητα για τους πτυχιούχους τριετούς φοίτησης άλλων κρατών μελών; Είναι αυτός λόγος για να απορρίπτονται οι αιτήσεις υποψηφιότητας των ισπανών τεχνολόγων μηχανικών;

5. Για ποιο λόγο γίνονται δεκτές οι αιτήσεις υποψηφιότητας των κατόχων βρετανικών πτυχίων Bachelor of Arts, Bachelor of Science και Bachelor of Engineering, τα οποία είναι όλα τίτλοι τριετών σπουδών, και δεν γίνονται δεκτές οι αιτήσεις υποψηφιότητας των κατόχων του ισπανικού πτυχίου του τεχνολόγου μηχανικού;

Απάντηση του κ. Liikanen εξ ονόματος της Επιτροπής

(5 Ιουνίου 1998)

Η ορθή μετάφραση του "diploma universitario" στα γερμανικά είναι "abgeschlossenes Hochschulstudium" και η έκφραση αυτή αναγράφεται στην προκήρυξη διαγωνισμού COM/A/1047 που δημοσιεύθηκε στην "Επίσημη Εφημερίδα"(1).

Όσον αφορά τα ερωτήματα των αξιότιμων μελών σχετικά με τους διαγωνισμούς COM/A/720 και COM/A/721, η Επιτροπή παρακαλεί τα προαναφερόμενα μέλη να ανατρέξουν στην απόφαση της 3ης Μαρτίου 1994 του Δικαστηρίου στην υπόθεση Τ 82/92 (Cortés Jiménez κατά Επιτροπής)(2).

Το ισπανικό πτυχίο "Ingeniero Técnico" είναι τίτλος πρώτου ή βραχείας διάρκειας κύκλου πανεπιστημιακών σπουδών που δεν παρέχει δικαίωμα συμμετοχής σε διδακτορικές σπουδές στην Ισπανία(3). Για να αποφασίσει αν ένα πτυχίο είναι αποδεκτό για πρόσληψη στη δημόσια διοίκησή της, η Επιτροπή οφείλει να βασίζεται στη νομοθεσία κάθε κράτους μέλους όπου ο υποψήφιος πραγματοποίησε τις σπουδές του, στην συγκεκριμένη περίπτωση στη νομοθεσία της Ισπανίας.

Εξάλλου, η Επιτροπή παραπέμπει τα αξιότιμα μέλη του Κοινοβουλίου στις απαντήσεις που έδωσε, μεταξύ άλλων, στις γραπτές ερωτήσεις Ε-2749/97 της κ. García Arias(4), Ε-4186/97 της κ. Dührkop Dührkop(5), E-640/98 έως Ε-645/98 του κ. Hernández Mollar, Ε-724/98 έως Ε-727/98 του κ. Méndez de Vigo, Ε-674/98 έως Ε-678/98 του κ. Gutiérrez Díaz(6) που είχαν θέμα ίδιο με εκείνο των αξιότιμων μελών.

(1) ΕΕ C 145, 13.5.1997.

(2) ΕΕ C 52, 28.2.1991.

(3) Βλέπε "Ley General de ordenación del Sistema Educativo, 1990".

(4) ΕΕ C 82, 17.3.1998.

(5) ΕΕ C 304, 2.10.1998, 15.

(6) ΕΕ C 354, 19.11.1998, 12.